P r e d k l a d a c i a   s p r á v a

V dňoch 19.-20.11.2001 uskutočnil predseda vlády ČR M. Zeman na pozvanie predsedu vlády SR M. Dzurindu oficiálnu návštevu SR. Okrem rokovaní so svojim slovenským partnerom M. Dzurindom, M. Zemana prijal aj prezident SR R. Schuster a predseda NR SR J. Migaš. V rámci programu český premiér vystúpil v Slovenskej spoločnosti pre zahraničnú politiku s prednáškou na tému “Česká republika a budúcnosť Európy”. Počas druhého dňa návštevy navštívil región Spiša, kde sa stretol s primátormi spisškých miest. V závere svojho dvojdňového pobytu M. Zeman vystúpil na pôde prešovskej univerzity a diskutoval so študentmi na aktuálne spoločensko-politické témy.
	Predsedu vlády ČR počas svojej návštevy sprevádzali minister hospodárstva M. Grégr a námestníci ministra ZV, vnútra, financií a zdravotníctva.
	Témami plenárneho rokovania delegácií bolo vyhodnotenie slovensko-českej spolupráce v období uplynulého roku, stanovenie priorít do nasledujúceho obdobia, prediskutovanie vybraných otázok bilaterálnych vzťahov, regionálna a cezhraničná spolupráca a euroatlantická integrácia.